ঢাকায় পার্ক ও রাস্তার নামকরণ হচ্ছে কাতারের আমিরের নামে
রাজধানীতে একটি সড়ক ও পার্কের নামকরণ করা হচ্ছে কাতারের আমির শেখ তামিম বিন হামাদ আল থানির নামে।মিরপুরের কালশীতে বালুর মাঠে নির্মিতব্য পার্ক ও মিরপুর ইসিবি চত্বর থেকে কালসী ফ্লাইওভার পর্যন্ত সড়কটি কাতারের আমিরের নামে নামকরণ করা হবে।কাতারের আমির মঙ্গলবার নিজে উপস্থিত থেকে এই দুটো স্থাপনা উদ্বোধন করবেন বলে রোববার মন্ত্রণালয়ে এক সংবাদ সম্মেলনে জানান পররাষ্ট্রমন্ত্রী হাছান মাহমুদ।শেখ তামিম বিন হামাদ আল থানি আগামী সোমবার দুই দিনের রাষ্ট্রীয় সফরে বাংলাদেশে আসছেন।পররাষ্ট্রমন্ত্রী হাছান মাহমুদ বলেন, “বাংলাদেশের স্বাধীনতার পর থেকে দুই দেশের মধ্যে চমৎকার বন্ধুত্বপূর্ণ সম্পর্ক বিদ্যমান। দুই দেশের মধ্যে বন্ধুত্বের এই সম্পর্ক এবং আমিরের এই সফরকে স্মরণীয় করে রাখার লক্ষ্যে তার নামে এই পার্ক ও রাস্তার নামকরণ করা হচ্ছে।”
২০২৩ সালের ১৯ ফেব্রুয়ারি প্রধানমন্ত্রী শেখ হাসিনা এক জনসভায় কালশী এলাকার বালুর মাঠে বিনোদন পার্ক ও খেলার মাঠ করার ঘোষণা দেন। তিনি ওই এলাকার মানুষের জন্য উপহার হিসেবে ১৬ বিঘা জমি খেলার মাঠ ও পার্কের জন্য বরাদ্দ দেন। মাঠে ক্রিকেট ও ফুটবল খেলার ব্যবস্থা এবং প্রশিক্ষণের ব্যবস্থা থাকবে। প্রবীণদের জন্য হাঁটার ব্যবস্থা এবং শিশুদের খেলাধুলার জায়গাও থাকবে। পার্কটি তৈরি ও রক্ষণাবেক্ষণের দায়িত্বে রয়েছে ঢাকা উত্তর সিটি কর্পোরেশন।পররাষ্ট্রমন্ত্রী বলেন, কাতারের আমিরের এই সফরের সময় জ্বালানি সহযোগিতা, বিনিয়োগ, জনশক্তি রপ্তানি এবং অভিবাসন নিয়ে আলোচনা হবে।কাতার থেকে এলএনজি আমদানির জন্য ২০১৭ সালে স্বাক্ষরিত ১৫ বছরের চুক্তিটি ২০৩২ সাল পর্যন্ত কার্যকর থাকবে। তবে, ২০২৫ সালের পরে বেশি পরিমাণে এলএনজি পেতে নতুন চুক্তি করার নিয়ম রয়েছে।আমিরের সফরে এ বিষয়েও অগ্রগতি হবে বলে আশা প্রকাশ করেন হাছান মাহমুদ।

মিরপুরের কালশীতে বালুর মাঠে নির্মিতব্য পার্ক ও মিরপুর ইসিবি চত্বর থেকে কালসী ফ্লাইওভার পর্যন্ত সড়কটি কাতারের আমিরের নামে নামকরণ করা হবে।